L'Agència per a la Qualitat del Sistema Universitari de Catalunya és el principal instrument per a la promoció i l'avaluació de la qualitat de les universitats, d'acord amb l'article 137.2 de la Llei 1/2013, de 19 de febrer, d'universitats de Catalunya.
Una de les funcions de l'Agència és la d'avaluació de l'activitat investigadora o trams de recerca del personal docent i investigador, tant de les universitats públiques com privades.
Per aquesta raó es considera necessària l'existència d'un preu públic per a aquest concepte, que ha de servir per a finançar, en part, el cost de l'avaluació de l'activitat investigadora del personal docent i/o investigador que es determini en els convenis que signi AQU Catalunya.
D'altra banda, s'han anat intensificant les sol·licituds de visites formatives per part d'altres organitzacions d'assegurament de la qualitat de l'educació superior per tal de conèixer les experiències i mètodes d'AQU Catalunya.
Per aquest motiu, es considera necessària l'existència d'un preu públic per a aquest concepte, que ha de servir per a finançar, en part, la planificació de la visita d'acord amb les necessitats del visitant i el cost del temps de les persones que prestaran el servei formatiu.
Aquesta quantitat també inclou el cost del material lliurat (guies i manuals), així com costos d'atenció i recepció de la visita.
L'article 9.1.j) els Estatuts de l'Agència per a la Qualitat del Sistema Universitari de Catalunya, aprovats pel Decret 93/2003, d'1 d'abril, atorga al Consell de Direcció la potestat d'aprovar, d'acord amb el que preveu l'article 7 de l'Estatut de l'empresa pública catalana, els preus per a la prestació de serveis de l'Agència.
L'article 7.1 del Text refós de la Llei 4/1985, de 29 de març, de l'Estatut de l'Empresa Pública Catalana, aprovat pel Decret legislatiu 2/2002, de 24 de desembre, disposa que les tarifes i els preus que aquestes entitats apliquen en les seves operacions han d'ésser autoritzats pel/per la titular del departament a què són adscrites, llevat que, per la seva naturalesa, aquesta potestat sigui atribuïda a un altre òrgan de la Generalitat o a una altra Administració pública.
Per tot això, a l'empara d'allò que disposa l'article 1.3-2 del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, i a proposta del Consell de Direcció d'AQU Catalunya, formulada en la seva reunió de data 8 de juliol de 2014,
S'autoritzen els preus de l'Agència per a la Qualitat del Sistema Universitari de Catalunya següents:
1.1 Preu per l'avaluació de l'activitat investigadora del personal docent i investigador i dels investigadors que es concretin en els convenis amb les universitats privades de Catalunya i els seus centres adscrits i en els convenis amb les universitats públiques de Catalunya i els seus centres adscrits de titularitat privada: 80,00 euros per sol·licitud d'avaluació de l'activitat investigadora
1.2 Preu per l'avaluació de l'activitat investigadora del personal docent i investigador i dels investigadors que es concretin en els convenis amb les universitats públiques de Catalunya i els seus centres adscrits de titularitat pública: 50,00 euros per sol·licitud d'avaluació de l'activitat investigadora
Preu per visita formativa a l'Agència per a la Qualitat del Sistema Universitari de Catalunya per part d'organitzacions d'assegurament de la qualitat de l'educació superior: 100,00 euros per hora de visita formativa
Són subjectes obligats al pagament dels preus establerts a l'article 1 d'aquesta Ordre les persones físiques o jurídiques següents:
a) Pel que fa als preus establerts els apartats 1.1 i 1.2 de l'article 1, les persones físiques que sol·liciten l'avaluació de la seva activitat o la universitat o centre adscrit que ha signat el conveni d'avaluació si així s'estableix en el conveni signat amb AQU Catalunya.
b) Pel que fa al preu establert en l'apartat 2 de l'article 1, les persones jurídiques que resulten beneficiades del servei de visita formativa realitzat per AQU Catalunya.
Els preus creats per aquesta Ordre són exigibles en el moment de la sol·licitud de l'activitat d'avaluació o del servei prestat.
Als preus continguts als apartats 1.1. i 1.2 de l'article 1 d'aquesta Ordre se'ls apliquen les bonificacions i exempcions següents:
Bonificacions: Les persones membres de famílies nombroses classificades en la categoria general i les persones membres de les famílies monoparentals tenen bonificació del 50% de l'import del preu públic, sense que ambdues bonificacions siguin acumulables.
Exempcions: Estan exemptes dels preus esmentats:
b) Les persones que tinguin la declaració legal de minusvalidesa en un grau igual o superior al 33%.
c) Les víctimes d'actes terroristes, els seus cònjuges i els seus fills i filles.
L'Agència aplica les bonificacions i exempcions previstes en aquesta disposició prèvia justificació documental.
Els preus establerts en aquest acord s'actualitzaran en els termes que prevegi la llei de pressupostos de la Generalitat de Catalunya per a les taxes amb quantia fixa.